Só lyk die Leeus se nuwe maanhare | Netwerk24
Só lyk die Leeus se nuwe maanhare
Deur Christo Buchner 24 Oktober 2016 16:03
Marvin Orie steek die Jukskeirivier oor om sy loopbaan by die Leeus voort te sit. Foto: Gallo Images
Die WP-stut Sti Sithole verruil die Moederstad vir die Goudstad.Foto: Gallo Images
Die Leeus-losskakel Marnus Boshoff het hom by Connacht in Ierland aangesluit. Foto: Gallo Images
Marvin Orie, die slot van die Blou Bulle, is die meer prominente naam wat in die Leeus se inkopie-mandjie beland het vir aanstaande seisoen.
Orie was een van die Bulle se staatmakers in die Curriebeker-reeks en hy steek nou die Jukskeirivier oor om sy rugby voortaan in die Goudstad te speel.
Van die ander aanswinste wat die Leeus Maandag aangekondig het, is 'n stut van die Westelike Provinsie, Sti Sithole, asook die 22-jarige Johannes Jonker, ook 'n voorryman van die Grens, wat in Oos-Londen grootgeword het.
Dan is daar ook twee vleuels wat die Leeus uit hul plaaslike klubliga gekontrakteer het. Dit is Aphiwe Diyantyi van die Universiteit van Johannesburg, asook Raiders se Dean Gorden.
Aan die negatiewe kant is daar 'n paar Leeus wat besluit het om groener weivelde te gaan soek.
Terwyl Orie sy opwagting in die Leeukuil gaan maak, verlaat twee slotte, MB Lusaseni en Martin Muller, Leeuland.
Dan gaan die Springbok-losskakel Marnitz Boshoff na Connacht in Ierland, terwyl die flank Stef de Wit en die haker Ramone Samuels albei Streeptruie word.
Die agtsteman Ruaan Lerm gaan vir die Kings Superrugby speel, terwyl hy in die Curriebeker-reeks vir die Pumas sal uitdraf.
Die heelagter JW Bell verlaat die Leeus ook ná net een seisoen.
Dan is daar 'n aantal van die Westelike Provinsie se junior spelers wat hulle by die Leeus aansluit. Hulle is die haker Ruan Brits, die flank Nyasha Tarasengu, die senter Cyprian Nkomo en die slot Jaco Willemse.